kardosdrur/scandi-wiki huggingface dataset:
Johan Detlev von Zepelin

Johan(n) Detlev von Zepelin, også Hartwig Detlev/Ditlev (23. september 1769 i Güstrow — 23. august 1841) var en dansk officer, far til Adolph Frederik von Zepelin.

Han var søn af afskediget hannoveransk kaptajn Melchior Johann Christoph von Zepelin (1731 - 10. oktober 1782) og Frederikke Charlotte født von Walsleben (f. 14. januar 1737 – død 1802) og blev døbt i Güstrow i Mecklenburg-Güstrow 24. september 1769. Sin militære uddannelse fik han i holstenske Infanteriregiment, hvor han indtrådte 1784 som frikorporal. Kronprinsen (Frederik VI) blev gjort opmærksom på den unge, flinke soldat og forsatte Zepelin 1788 som fænrik til Livgarden til Fods, i hvilken afdeling han nu forblev i over et halvt århundrede. 1785 blev han naturaliseret som dansk adelsmand.

Han blev sekondløjtnant 1789, premierløjtnant 1794, stabskaptajn 1801, kompagnichef 1803. Som sådan fik han under Københavns belejring 1807 kommandoen over gardens jægere og tillige over samtlige regimentsjægere, og med dem deltog han med megen hæder i udfaldene den 20., 25., 26. og 31. august.

Han blev major 1809, kammerherre 1810, Ridder af Dannebrog 1817, oberstløjtnant 1818, oberst 1826, kommandør for Livgarden til Fods samt Kommandør af Dannebrog 1828, ceremonimester ved det kongelige Ordenskapitel 1836, generalmajor 1840, Storkors af Dannebrog 1841. Han døde 23. august 1841 og er begravet ved Garnisonskirken i København. Fra 1823 til 1835 var han ejer af gården Eskemosegård.

Han var gift med Annette Cathinca Bong (1797 i Finland - 23. april 1853).

Kilder 
 Dansk Biografisk Leksikon
 Gerhard Brammer, Livgarden 1658-1908, København: V. Trydes Boghandel 1908.

Johan Detlev
Generalmajorer fra Danmark
Landmænd fra Danmark
Ordensceremonimestre fra Danmark
Danskere i 1700-tallet
Danskere i 1800-tallet
Personer i Englandskrigene fra Danmark-Norge
Storkors af Dannebrog
Personer i Dansk Biografisk Leksikon
Kammerherrer fra Danmark
Diego Capel

Diego Ángel Capel Trinidad (født 16. februar 1988 i Albox, Spanien) er en spansk fodboldspiller. Han har været med til at vinde to UEFA Cup-titler, to Copa del Rey og én UEFA Super Cup med Sevilla FC .

Landshold 
Capel står (pr. april 2018) noteret for to kampe for Spaniens landshold, som han debuterede for den 20. august 2008 i en venskabskamp mod Danmark i København.

Titler 

Copa del Rey
 2006 med Sevilla FC

UEFA Cup
 2007 og 2010 med Sevilla FC

UEFA Super Cup
 2006 med Sevilla FC

Eksterne henvisninger 

Fodboldspillere fra Spanien
Fodboldspillere fra Sevilla FC
Fodboldspillere fra Sporting Clube de Portugal
Fodboldspillere fra Genoa C.F.C.
Frantz Christian von Zepelin

Frantz Christian von Zepelin (7. januar 1716 – 30. januar 1790 i Christiania) var en dansk officer.

Zepelin var søn af oberstløjtnant Volrath Diderich von Zepelin (d. 1732) og Erdmuth Sophie f. von Zauerzapff, og blev født 7. januar 1716. Han blev kornet i 2. jyske Rytterregiment 1734, sekondløjtnant 1736, kornet i Livgarden til Hest 1740, løjtnant 1741, major i kavaleriet 1747, premiermajor ved 3. søndenfjældske Dragonregiment 1750, oberstløjtnant 1752, karakteriseret oberst 1761.

Ifølge kongelig approberet akkord mellem Zepelin og oberst Johan Frederik Sehested overtog Zepelin regimentet 1763, forflyttedes 1767, efter at 3. søndenfjeldske Dragonregiment var ophævet, til chef for 1. bergenhusiske Infanteriregiment, men da hans tidligere Dragonregiment atter var oprettet, fik han 1769 dette tilbage (det benævntes fra 1783 oplandske Dragonregiment). 1773 blev han generalmajor, 1780 Ridder af Dannebrog, 1782 generalløjtnant og 1787 1. deputeret i det norske Generalitetskollegium, hvorefter han 1788 tog sin afsked som regimentschef og året efter fra militærtjenesten, hvor han dog til sin død blev "staaende i Detaillen". Han døde i Christiania (Oslo) 30. januar 1790.

Zepelin, der omtales som en bestemt og energisk mand, arbejdede særlig for en mere nutidig ordning af øvelserne. Som major og Oberstlieutenant samt fra 1769 tillige som regimentschef førte Zepelin biri-vardalske Kompagni og boede da på gården Christianslund i Biri. Han blev 16. december 1756 gift med. Helene Marie Aistrup (f. 18. marts 1712, d. i Christiania 7. april 1789). Ægteskabet var barnløst, men løjtnant ved oplandske Dragonregiment Ole "von" Christiansen fik efter Zepelins død tilladelse til at bære hans navn og nyde rettigheder som hans søn.

Kilder 
 Dansk Biografisk Leksikon

Frantz Christian von
Generalløjtnanter fra Danmark
Riddere af Dannebrog (1671-1808)
Danskere i 1700-tallet
Personer i Dansk Biografisk Leksikon
Wilhelm August von der Osten

Wilhelm August von der Osten (7. januar 1698 i København – 15. januar 1764) var Direktør for Finanserne og for Øresunds Toldkammer.

Von der Osten var en søn af hofmarskal Peter Christoph von der Osten og fødtes i København 7. januar 1698, blev 1721 kammerjunker hos dronning Anna Sophie Reventlow, udnævntes 1728 til stiftsbefalingsmand i Bergen og amtmand over Bergens Amt, men afgik 1732 fra dette embede med pension. 1735 beskikkedes han, efter hvis tilskyndelse kong Christian 6. påbegyndte forarbejderne til Sorø Akademis genoprettelse, til amtmand over Sorø Amt og direktør for Sorø Kloster samt 1738 tillige til direktør for Øresundstolden.

Med bibehold af den sidstnævnte stilling udnævntes han 1743 til deputeret i Rentekammeret og kort efter samme år til Direktør for Finanserne. Fra denne hans betydningsfuldeste virksomhed fortjener det særlig at fremhæves, at han 1744 indtrængende lagde kongen på sinde at søge tilvejebragt balance mellem statens indtægter og udgifter, i det han fremlagde opgørelser, der klart viste, i hvor høj grad disse sidste var steget siden kongens tronbestigelse. Han udtalte ved denne lejlighed bl.a., at det var på høje tid, at der skete en forandring, "saa at hverken Kreditten eller andre saa uomgængelige fornødne Ting skulle standse, eller Undersaatterne for meget nu i disse dem af Gud og Kongen konserverede Fredstider medtages". Dette skridt fra Ostens side havde til følge, at der 1745 blev nedsat en af Johan Ludvig Holstein, Christian August von Berckentin og Johan Sigismund Schulin samt Osten selv bestående kommission, som efter indhentede erklæringer fra overhofmarskallen og cheferne for de forskellige kollegier foreslog forskellige besparelser både på hof- og civiletatens og på de militære etaters budgetter, der også, i alt fald delvis, vandt bifald hos kongen. Denne døde jo imidlertid allerede det følgende år, og umiddelbart derefter blev Osten afskediget fra sit embede som Direktør for Finanserne, medens han til sin død, 15. januar 1764, vedblev at være direktør for Øresunds Toldkammer.

1740 var han blevet Dannebrogsridder og 1744 gehejmeråd; 1752 havde han fået ordenen de l'union parfaite; 1755 var han udnævnt til gehejmekonferensråd og 1763 til elefantridder.

Han var gift 1. gang med Charlotte Amalie f. Lützow (f. 1696 d. 1750), datter af oberst Frederik Lützow til Lundsgård og Dorothea Magdalene f. von Harstall, 2. gang med Friederike f. von Massau, datter af amtmand Christian Albrecht von Massau. Fra ham arvede von der Osten 1752 godset Lasbek i Holsten.

Kilder 
 Dansk Biografisk Leksikon

Eksterne henvisninger 
 

Amtmænd fra Danmark
Modtagere af l'union parfaite
Godsejere fra Danmark
Embedsmænd fra Danmark
Wilhelm August von der
Danskere i 1700-tallet
Godsejere fra Slesvig og Holsten
Riddere af Dannebrog (1671-1808)
Hofmestre fra Danmark
Personer fra København
Personer i Dansk Biografisk Leksikon
Gehejmekonferensråder fra Danmark
Rektorer fra Sorø Akademi
Aude (flod)

Aude (latin Atax) er en flod i regionen Languedoc-Roussillon i Sydvestfrankrig. Floden har givet navn til departementet Aude. Kilden til Aude ligger i departementet Pyrénées-Orientales i Pyrenæerne, og floden har en længde på 224 kilometer. Aude løber ud i Middelhavet ved byen Narbonne.

Sidefloder 
 Galbe
 Bruyante
 Rébenty
 Aiguette
 Sou

Steder langs floden 
 Pyrénées-Orientales: Matemale, Formiguères
 Aude: Axat, Couiza, Limoux, Carcassonne

Eksterne henvisninger 

Floder i Frankrig
Christian Albrecht von Massau

Christian Albrecht von Massau (ca. 1690 – 25. august 1752) var en dansk amtmand og gehejmeråd.

Massau, der næppe hører til den bekendte bagpommerske adelsslægt von Massow, formodes at være søn af den 1693 afdøde gottorpske hofråd Jacob von Massau og Anna Cathrine Bartels, der i 2. ægteskab var gift med gehejmeråd, friherre Johann Ludwig Pincier von Königstein. Han blev i ung alder kammerjunker ved det danske hof og nævnes som sådan 1714, da han sendtes til Kassel i dronningens ærinde. 1723 blev han beskikket til amtmand over Aabenraa Amt og Løgumkloster Amter samt til landråd i hertugdømmerne. 1726 blev han udnævnt til ceremonimester, fik 1733 titel af konferensråd, blev 1738 hvid ridder og 1746 gehejmeråd.

Massau døde i sit embede som amtmand 25. august 1752. Han havde 21. januar 1724 i København ægtet Marsilia von Grabow, kammerfrøken hos dronning Anna Sophie Reventlow. Massau nævnes allerede 1727 som ejer af godset Lasbek i Holsten, der ved hans død gik i arv til hans svigersøn, gehejmeråd Wilhelm August von der Osten.

Kilder 
 Dansk Biografisk Leksikon

Amtmænd fra Slesvig
Embedsmænd fra Danmark
Ceremonimestre fra Danmark
Danskere i 1700-tallet
Godsejere fra Slesvig og Holsten
Riddere af Dannebrog (1671-1808)
Personer i Dansk Biografisk Leksikon
Gehejmeråder fra Danmark
Peder Skram-klassen

Peder Skram-klassen var en af Søværnets skibsklasser, bygget på Helsingør Skibsværft. Begge skibe er navngivet efter berømte danske admiraler, Peder Skram og Herluf Trolle. Skibsklassen vakte stor opsigt på verdensplan da de blev bygget, da de var de første skibe i denne størrelse der var udstyret med gasturbiner. Disse gasturbiner gjorde det muligt for Peder Skram at sætte fartrekord på 32,7 knob under en testsejlads. Det højeste punkt på skibet var 28,50 meter over vandlinien.

Peder Skram-klassen fik i 1970 installeret to dobbelte torpedorør. Klassen var oprindeligt udstyret med 2 kanontårne med hver to 127mm kanoner, men i 1977 blev det agterste kanontårn erstattet af en Harpoon launcher med 8 Harpoon antiskibsmissiler. Peder Skram blev kendt da det under en test af et missilsystem ved et uheld affyrede et Harpoon missil, også kendt som Hovsa-missilet. I samme omgang i 1977 blev dybdebombekasteren på agterdækket flyttet under dæk for at gøre plads til en launcher til Sea Sparrow overflade til luft missiler. På grund af denne ombygning kunne man mindske besætningen fra de oprindelige 207 mand til 180 mand. Fra midten af 1980'erne tilføjedes desuden 2 styks 20 mm antiluftskyskanoner.

Herluf Trolle blev solgt til ophugning i 1995, mens Peder Skram blev købt på auktion og senere overdraget til fonden "Peder Skrams Venner" og konverteret til et flydende museum og er under stadig istandsættelse så den kan fremstå i samme stand som da den var i, før den blev udfaset af Søværnet.

Referencer, kilder og eksterne links

Eksterne links 
 Museet: Fregatten Peder Skram 
 Flådens Historie: Peder Skram-klassen  

Fregatter fra Danmark
Altenbuch

Altenbuch er en kommune i Landkreis Miltenberg i Regierungsbezirk Unterfranken i den tyske delstat Bayern. Den er en del af Verwaltungsgemeinschaft Stadtprozelten.

Geografi 
Altenbuch ligger i Region Bayerischer Untermain i mittelgebirgelandskabet Spessart.

 
I kommunen ligger ud over Altenbuch, landsbyerne Altenbucher Forst, Oberaltenbuch og Unteraltenbuch.

Eksterne henvisninger
Bojutsu

Bojutsu (棒術, bōjutsu), kan oversættes fra japansk som "stav teknik". Bojutsu er en japansk kampdisciplin, hvor stav-våbnet der anvendes i denne forbindelse kaldes for bō, der betyder "stav".  Stave som våben er formentlig en af de tidligeste våbenarter, der blev anvendt af mennesket. Teknikker der anvendes i forbindelse med bō er slag, stød og 'sving'.

I dag praktiseres bōjutsu i forbindelse japansk budo for eksempel inden for den ældre form for kendo, kenjutsu, iai-jutsu og karate.

Eksterne henvisninger 

Japansk kampsport
Bo (våben)

Bo (棒:ぼう, bou) er en stav, der anvendes inden for japanske kampdiscipliner, blandt andet Bojutsu og Karate.

Bo er normalt fremstillet af en hård træsort, f.eks. japansk rødeg eller hvideg. Undertiden er den fremstillet af metal eller belagt med metal for ekstra styrke.

Japansk kampsport
Sportsudstyr
Chris Ferguson

Christopher Philip Ferguson (født den 11. april 1963 i Los Angeles, Californien) er en professionel amerikansk pokerspiller. Gennem sin karriere har han vundet 5 World Series of Poker armbånd, heriblandt 2000 WSOP Main Event. I 2008 vandt han NBC National Heads-Up Poker Championship.

Opvækst 
Ferguson har en doktorgrad i datalogi med fokus på virtuelle netværksalgoritmer fra universitetet UCLA. Han opnåede graden i 1999 efter at have gået på universitetet i 18 år. I øvrigt var hans ph.d.-rådgiver Leonard Kleinrock.

Begge Chris' forældre har en doktorgrad i matematik, og hans far Thomas Ferguson underviser spilteori og teoretiske sandsynligheder ved UCLA.

Poker 
Ferguson har spillet poker, siden han var 10 år gammel. På universitetet finpudsede han sine evner ved at spille poker i chat rooms. I 1994 begyndte han at spille turneringer i Californien. I 1995 deltag Chris i sit første World Series of Poker verdensmesterskab. I 2000 vandt han WSOP ved at slå T.J. Cloutier heads-up, hvilket indbragte $1,5 millioner. Ferguson har cashet 57 gange i World Series of Poker, heriblandt 5 WSOP armbånd. Hvis man både tæller WSOP og WSOP Circuit med, har han tjent $5,364,701.

I 2004 var Ferguson med til at lancere det nye online pokerspilsite Full Tilt Poker med navne som Howard Lederer og Gus Hansen. 

I 2005 udgaven af National Heads-Up Poker Championship blev han runner-up til Phil Hellmuth, som vandt titlen. I 2006 kom han igen i den prestigefyldte finale, hvor han tabte til Ted Forrest. I 2007 nåede han desværre ikke finalebordet, men han kom stærkt igen i 2008, da besejrede Andy Bloch og kunne hæve $500,000 i førstepræmie. 

Ved World Poker Tour (WPT) har Ferguson opnået to finaleborde, hvor det seneste var i februar 2009, hvor han blev nummer 6 og vandt $240,538. Tilbage i 2005 vandt han $15,000 for sin 4. plads i WPT's invitationsturnering. Chris har vundet mere end $500,000 på WPT touren.  

I februar 2005 vandt Chris Ferguson $655,220, da han spillede $10,000 WSOP Circuit Championship Event i San Diego, USA.

Ferguson har også opnået to finaleborde i World Series of Poker Europe (WSOPE), som foregår i London, England). Det skete henholdsvis 2007 og 2008. Turneringerne var henhenholdsvis en £2,500 H.O.R.S.E og en £5,000 Pot Limit Omaha event. På førstnævnte event vandt han £21,656 for en 4. plads. Sidstnævnte indbragte ham £33,000 for sin placering som nummer 7.   

Han har tjent mere end $7,7 millioner på poker.

Kælenavn 
Ferguson har tilnavnet "Jesus" grundet hans lange brune hår og store skæg.

World Series of Poker armbånd

Eksterne henvisninger 

 
 

Pokerspillere fra USA
Personer fra Los Angeles
Fortunløbet

Fortunløbet var et motionsløb, som blev løbet for første gang i Dyrehaven så tidligt som i 1896 og i en 42-årig tradition blev afholdt tredje søndag i marts. Distancen var 8,3 kilometer og løbet havde start og opløb ved Eremitageslottet. Løbet arrangeredes af Københavns Fodsports-Forening, senere Københavns Idræts Forening, og var dengang den mest kendte atletikbegivenhed i Danmark.

Københavns Fodsports-Forening arrangerede det første Fortunløb sammen med Handelsstandens Gymnastikforening og Københavns Roklub, med en rute der løb fra Fortunen forbi Peter Lieps Hus og via Hjortekær tilbage til Fortunen. HG vurderede ikke at løbet var ikke noget større succes, hvorfor foreningen efterfølgende koncentrerede sig om gymnastik- og svømning som var det foreningen dengang have på deres faste program. Københavns Fodsports-Forening var mere positive og fortsatte med at arrangere Fortunløbet alene. 

Rekorden for løbet blev sat af Axel Petersen i 1928 i tiden 26,03. 

I mange år kunne vinderen af løbet forvente et kongeligt håndtryk af Christian X.
Sammen med titusindvis af københavnere overværede han løbet, som han ankom til højt til hest. 

Løbet varede lige til Dansk Atletik Forbunds svenske landstræner Sven Lundgren i 1938 syntes, at de danske løbere kom for tidligt i form, hvis de løb for stærkt så tidligt på året. Ved Københavns Idræts Forenings 50 års jubilæum i 1942 blev løbet arrangered en sidste gang.

Løbet i Dyrehaven fik senere efterfølger; Ermelundsløbet som staretede 1939 og stoppede omkring 1960 samt Eremitageløbet som startede 1969.

Vindere 

Københavns Fodsports-Forening ændrede i 1913 navn til Københavns Idræts Forening.

Film 
Optagelser fra Fortunløbet i Dyrehaven i 1918. Harry Nielsen fra Københavns Idræts Forening vinder løbet.

Kilder 
 Københavns Idræts-Forening – Københavns Fodsports-Forening 24. oktober 1942 50 Aar. Udgivet i anledning af Københavns Idræts Forenings 50 års jubilæum 24. oktober 1942. Chr. Christiansens bogtrykkeri, København. 1942.

Motionsløb i Danmark
Dyrehaven
Etableret i 1896
Punisher: War Zone

Punisher: War Zone er den anden film om Punisher, der er kendt fra tegneserier og tegnefilmen Spider-Man. Men han er mest kendt for videospillet The Punisher der udkom i 2004.

Filmen er instrueret af Lexi Alexander og skrevet af Nick Santora og Art Marcum.
Filmen kom i biograferne i 2009, men den havde amerikansk premiere i den 5. december 2008.

Handling 

Frank Castle og hans familie overværede en mafia-henrettelse og hele hans familie, undtagen ham, blev dræbt. Siden da har han dræbt lovløse.
Frank Castle har lige slagtet mafiafolk bl.a. Billy Russoti. Billy Russotis fjæs overlevede, men hans ansigt blev ødelagt, og den er blevet syet sammen af hesteskind. Han kalder sig nu Jigsaw og han vil have hævn, og det vil hans sindsyge bror Loony Bin Jim hjælpe ham med. 
Under mafia-slagtningen, dræbte han en politimand i tjeneste ved et uheld. Og Jigsaw er ude efter politimandens familie og det hjælper heller ikke når politiet er i hælene på ham.

Medvirkende

Eksterne henvisninger 
 

Film baseret på tegneserier
Actionfilm fra USA
Amerikanske film fra 2008
Tyske film fra 2008
Canadiske film fra 2008
Dramafilm fra Tyskland
Dramafilm fra USA
Dramafilm fra Canada
Curt von Lüttichau

Curt Ulysses von Lüttichau (10. februar 1897 på Vingegård ved Nørre Vinge – 27. november 1991 i Fakse Ladeplads) var en dansk arkitekt og kunstmaler i overgangsfasen mellem nyklassicisme og funktionalisme. Han arbejdede som arkitekt oftest i kompagniskab med Alfred Skjøt-Pedersen.

Karriere 
Lüttichaus forældre var hofjægermester, civilingeniør Ulysses Constant Arnold von Lüttichau og Ellen Christine Elisabeth født Ibsen. Han blev optaget på Kunstakademiets Arkitektskole i København i september 1915 og tog afgang som arkitekt juni 1919. Han studerede desuden malerkunst hos Rizzi i Rom 1919-20. Ud over turen til Italien rejste han i Tunesien omkring 1920 og i Paris og Sydfrankrig.

Han udstillede sine akvareller og oliepasteller på følgende separatudstillinger: Kleis' Kunsthandel, København 1920-22; Dorien Leigh Gallery, London 1923; Illums Bolighus 1944; Studio Schrader, København, 1956; Henning Larsen, København 1986; Havarthigården, Holte 1986, 1988 og Næstved Kunstforening 1988. 

Lüttichau blev gift første gang 25. juni 1926 i Ordrup med Flora Rosa "Nena" Henningsen (25. februar 1900 i Hellerup – 22. april 1976 i Hørsholm), datter af grosserer, generalkonsul Andreas Henningsen og Fanny Inana Uriburo Ziegner og anden gang 6. maj 1982 i København med maleren Kirsten Birgitte Rich, f. Buemann, (25. januar 1913 på Frederiksberg – 24. oktober 2000), datter af fabrikant Harald Christian Buemann og Elna Eleonora Lundborg.

Arkitekturværker 
 Tjele Gods, avlsgård (1927)

Sammen med Alfred Skjøt-Pedersen 
 Sankt Annæ Plads 5, København, ombygning for Det forenede Oliekompagni (1927)
 Flere BP-benzintankstationer
 Forretningsejendom, Østergade 36, København (1929)
 Ombygning, Østergade 38 (1929)
 Villa for skibsreder Arne Schmiegelow, Bernstorffsvej 30, Hellerup (1926-27, haven siden udstykket)
 Boligbebyggelsen Tranehusene, Tranegårdsvej 53-69, Hellerup (1930-31)
 Strandvejen 285, Skodsborg (1941)

Kunst 
Akvareller med motiver fra Lüttichaus rejser, bl.a.:
 Festdagen ved hovedindgangen til amfiteatret i Nîmes
 Tyrefægtningen
 Pavepaladset i Avignon

Kilder 
 Henry Voss, Den bastante uvished: Tyver-trediver-huse i København mellem tradition og fornyelse, Foreningen til Gamle Bygningers Bevaring 1998.

Eksterne henvisninger 
 

Curt von
Arkitekter fra Danmark
Malere fra Danmark
Danskere i 1900-tallet
Nyklassicistiske arkitekter
Sohag

Sohag (også stavet Souhag og Suhaj; (arabisk: سوهاج) er en by i Egypten, beliggende ved Nilens vestlige kyst. Byen er hovedstad i provinsen Sohag og har ca. 140.000 indbyggere.

Byer i Egypten
TSV Bayer Dormagen

TSV Bayer Dormagen 1920 e.V. er en sportsklub, der hører hjemme i Dormagen i Tyskland, der pr. 1. januar 2008 har 4.600 medlemmer. Siden 2002 er alle hjemmekampene i håndbold spillet i TSV Bayer Sportcenter, der har plads til 3.002 tilskuere. Heraf 1.956 siddepladser og 1.046 ståpladser. Klubbens førstehold i håndbold spiller pt. (2011/12) i 2. bundesligaen.

Eksterne henvisninger 
 Håndboldafdelingens hjemmeside
 Hovedforeningens hjemmeside 

Håndboldklubber fra Tyskland
Etableret i 1920
Dormagen
Sandbanke

En sandbanke er en ansamling af sand eller grus i en flod, et floddelta eller marint terræn (fx ved kysten). Banken kan være med eller uden vegetation og være vedvarende dækket af vand. Størrelsen kan variere fra nogle meters længde til flere kilometer som det er tilfældet for barriereøer, der findes langs en hel kystlinje. Søkort markerer sådanne landformer som grunde, men det kan være vanskeligt at angive deres position, da de ofte flytter sig. De vandrer ved at de eroderes på den ene side, og samtidig øges på den anden side. Langstrakte sandbanker, ofte langs kysten, kaldes revler.

Sandbanke er en Natura 2000-naturtype med betegnelsen 1110 Sandbanker med lavvandet vedvarende dække af havvand

Dannelsesforhold 

Sandbanker dannes af tidevand, vandbølger eller strømme fra floder o.l.

Eksempler 
Sandbanker er almindelige i de danske farvande, bl.a. syd for Læsø og omkring Vejrø i Kattegat, ud for Vadehavet, syd for Amager og langs sydkysten af Lolland .
 Galveston Island, Texas, USA
 Sankt Peter-Ording – Seebad i Tyskland

Se også 
 Revle
 Hestehul
 Flak (sandgrund)
 Naturtyper i Danmark

Litteratur 
 Bascom, W. 1980. Waves and Beaches. Anchor Press/Doubleday, Garden City, New York. 366 p.

Eksterne henvisninger 

 Natura 2000 – Miljøstyrelsen 
 Erik Buchwald og Steen Søgaard (red): Danske naturtyper i det europæiske NATURA 2000 netværk (Miljø- og Energiministeriet, Skov- og Naturstyrelsen, 2000;
Epizeuxis

Epizeuxis er en gentagelsesfigur, hvor et ord gentages to eller flere gange umiddelbart efter hinanden. Det bruges til at skabe entusiasme, ivrighed eller fremhævelse.

Et eksempel på sidstnævnte ses i et citat af Mozart:

"Hverken høj intelligens eller fantasi eller begge dele tilsammen skaber geniet. Kærlighed, kærlighed, kærlighed er sjælen i al genialitet."

Det anvendes også i mere daglig tale, når man ønsker at fremhæve noget: "Det smagte meget, meget godt".

Retorik
Stilistik